**บทที่ 1**

**บทนำ**

**1.1 ที่มาและความสำคัญของปัญหา**

 การศึกษาเป็นหัวใจสำคัญของการพัฒนา "คน" ซึ่งเป็นทรัพยากรที่ทรงคุณค่าของสังคม ให้ได้รับการพัฒนาไปสู่คุณภาพตามเป้าหมาย และมีคุณลักษณะอันพึงประสงค์สามารถดำรงชีวิต
ในสังคมได้อย่างมีความสุข ด้วยเหตุนี้พระราชบัญญัติการศึกษาแห่งชาติ พ.ศ. 2542 จึงให้ความสำคัญกับการจัดการศึกษาเป็นอย่างมาก แต่การจัดการศึกษาที่รัฐดำเนินการเพียงฝ่ายเดียวนั้นไม่สามารถตอบสนองความต้องการของผู้เรียนและชุมชนได้อย่างเต็มที่ เพราะเป็นระบบการศึกษา แบบแยกส่วนตามภาระหน้าที่ของแต่ละหน่วยงาน โดยรวมศูนย์อำนาจการตัดสินใจไว้ที่ส่วนกลาง เพียงแห่งเดียว ส่งผลให้การดำเนินงานในด้านต่าง ๆ ล่าช้า จึงจำเป็นต้องมีการปรับเปลี่ยนการบริหารและจัดการศึกษา ตลอดจนแนวคิดเกี่ยวกับการกระจายอำนาจ โดยการเปิดโอกาสให้บุคคล ชุมชนและองค์กรต่าง ๆ เข้ามามีส่วนร่วม ในการบูรณาการและจัดการศึกษา ซึ่งนอกจากจะเป็นการให้ความสำคัญกับการพัฒนาชุมชน และภูมิปัญญาท้องถิ่นแล้ว พ่อแม่ ผู้ปกครอง องค์กรหน่วยงาน
ที่เกี่ยวข้องการศึกษายังได้มีส่วนร่วมในการวางแผน กำหนดนโยบาย ขยาย ขอบเขตผู้รับผิดชอบให้กว้างกว่าที่เป็นอยู่ในปัจจุบัน อีกทั้งยังสอดรับกับสภาพสังคมโลกยุคโลกาภิวัตน์ (นันทนา แสนจำล่าห์, 2554, น. 1) ดังนั้นการศึกษาในสถานการณ์ปัจจุบันต้องอาศัยความร่วมมืออย่างเข้มแข็งจากครอบครัว โรงเรียน และฝ่ายต่าง ๆ ในสังคม เพื่อร่วมมือกันพัฒนาศักยภาพของผู้เรียน

 พระราชบัญญัติการศึกษาแห่งชาติ พ.ศ. 2542 และที่แก้ไขเพิ่มเติม พ.ศ. 2545 มาตรา 39 กำหนดให้กระทรวงกระจายอำนาจการบริหารและการจัดการศึกษาทั้งด้านวิชาการ งบประมาณ
การบริหารบุคคลและการบริหารทั่วไป ไปยังคณะกรรมการและสำนักงานเขตพื้นที่การศึกษา และสถานศึกษาในเขตพื้นที่การศึกษาโดยตรง (พระราชบัญญัติการศึกษาแห่งชาติ, 2545, น. 25)
การบริหารแบบมีส่วนร่วมจึงเป็นกลยุทธ์หนึ่งในการบริหารจัดการศึกษาของโรงเรียนที่สอดคล้อง
ต่อการเปลี่ยนแปลง โดยการบริหารโรงเรียนให้ประสบความสำเร็จอย่างมีประสิทธิภาพนั้น ผู้บริหารโรงเรียนควรนำหลักการมีส่วนร่วมที่เปิดโอกาสให้ผู้มีส่วนเกี่ยวข้องทุกฝ่ายร่วมรับผิดชอบและ
ร่วมตัดสินใจในการจัดการศึกษา เพื่อสร้างความรู้สึกในการเป็นเจ้าของและบทบาทในการจัดการศึกษามากขึ้น ซึ่งจะสามารถตอบสนองความต้องการของบุคคลที่เกี่ยวข้อง และสร้างความเข้มแข็งในการบริหารโรงเรียนได้อย่างต่อเนื่อง โดยการมีส่วนร่วมดังกล่าว คือ การเปิดโอกาสให้ผู้มีส่วนได้ ส่วนเสียเข้ามาร่วมดำเนินกิจกรรม ตั้งแต่การศึกษาปัญหา การวางแผนดำเนินการ การตัดสินใจการแก้ไขปัญหา และการประเมินร่วมกัน เพื่อขับเคลื่อนให้กิจกรรมนั้นดำเนินไปอย่างมีประสิทธิภาพ ภายใต้หลักการร่วมคิด ร่วมทำ ร่วมตรวจสอบ ร่วมรับผิดชอบ ซึ่งการมีส่วนร่วมนั้นจะทำให้การขับเคลื่อนองค์กร หรือเครือข่ายปรากฏผลไปในทางจิตวิทยา เช่น ผู้เข้ามามีส่วนร่วมเกิดความภาคภูมิใจที่ได้เป็นส่วนหนึ่งของการบริหาร ความคิดเห็นถูกรับฟัง และถูกนำไปปฏิบัติเพื่อพัฒนาเครือข่าย การบริหารมีแนวทางหลากหลายมากยิ่งขึ้น เพราะมีบุคคลที่มีความรู้แต่ละด้านเข้ามาช่วยเหลือกัน ทำให้เกิดการถ่วงดุลอำนาจซึ่งกันและกัน โดยไม่ให้อำนาจคนใดคนหนึ่ง และก่อให้เกิดการประสานงานที่ดีร่วมรับฟังความคิดเห็นของฝ่ายใดฝ่ายหนึ่ง กระบวนการทำงานจึงดำเนินไปอย่างละเอียดและรอบคอบ กล่าวได้ว่าการทำงานแบบมีส่วนร่วมนั้นไม่ว่าจะเป็นระดับครอบครัว โรงเรียน ชุมชน องค์กร ตลอดจนระดับประเทศล้วนมีความสำคัญอย่างยิ่งในการจัดระบบโครงสร้างและกระบวนการจัดการศึกษา โดยเฉพาะพ่อแม่ ผู้ปกครอง ซึ่งเป็นผู้ที่อยู่ใกล้ชิดกับเด็กมากที่สุด ดังนั้นสถาบันครอบครัวกับสถานศึกษาจึงมีความเชื่อมโยงสัมพันธ์กันอย่างใกล้ชิด

 โรงเรียนท่าขอนยางพิทยาคม ในสังกัดองค์การบริหารส่วนจังหวัดมหาสารคาม จัดการศึกษาระดับชั้นมัธยมศึกษาปีที่ 1 ถึงระดับชั้นมัธยมศึกษาปีที่ 6 จัดเป็นโรงเรียนขนาดกลางที่มีความเป็นเลิศด้านกีฬาตะกร้อ และด้านวัฒนธรรม ดังจะเห็นได้จากอัตลักษณ์โรงเรียนคือ วัฒนธรรมท้องถิ่นล้ำค่า กีฬาตะกร้อโดดเด่น เน้นส่งเสริมงานอาชีพ ซึ่งการดำเนินกิจกรรมต่าง ๆ ของทางโรงเรียนก็ได้รับความร่วมมือจากชุมชนและผู้ปกครองเสมอมา ไม่ว่าจะเป็นการจัดงานบุญประเพณีไหลเรือไฟประจำปี ช่วยเผยแพร่ความรู้ด้านวิชาการ วิชาชีพและด้านอื่น ๆ รวมถึงมีส่วนร่วมในการจัดการศึกษาของชุมชน โดยชุมชมเพื่อชุมชน ซึ่งเป็นการจัดกิจกรรมเผยแพร่ความรู้ ภูมิปัญญาท้องถิ่น แสดงนิทรรศการประวัติความเป็นมา ตลอดจนประเพณี วัฒนธรรม อัตลักษณ์ของคนในชุมชน เพื่อเป็นการส่งเสริมให้นักเรียนเกิดความรักและหวงแหนภูมิปัญญาท้องถิ่นอย่างยั่งยืน แต่ในส่วนของการจัดการศึกษาด้านต่าง ๆ ภายในโรงเรียนผู้ปกครองกลับไม่ค่อยมีส่วนร่วมมากนัก ทั้งนี้อาจเนื่องมาจากผู้ปกครองของนักเรียนส่วนใหญ่มีฐานะทางเศรษฐกิจอยู่ในระดับปานกลางถึงยากจน และมีภาระต้องรับผิดชอบมาก จึงไม่สามารถให้ความร่วมมือกับโรงเรียนได้อย่างเต็มที่

 จากข้อความดังกล่าวมาข้างต้น ผู้วิจัยมีความเข้าใจถึงความสำคัญของการจัดการศึกษา และได้ตระหนักถึงความสำคัญของการมีส่วนร่วมระหว่างสถานศึกษากับผู้ปกครอง เพราะผู้ปกครองนักเรียนเป็นหน่วยแรก และมีความสำคัญต่อสังคมในการอบรมบ่มเพาะ ดูแลเด็กตั้งแต่เริ่มเข้าอนุบาล ผู้ปกครองของนักเรียนจึงถือเป็นกลไกหนึ่งในการขับเคลื่อนการปฏิบัติงานของโรงเรียนและสามารถเข้ามามีส่วนร่วมในการจัดการศึกษาของโรงเรียนได้อย่างเต็มที่ ไม่ว่าจะเป็นกำหนดจุดมุ่งหมาย
ร่วมปฏิบัติ กำกับตรวจสอบ วัดประเมินผลกับทางโรงเรียน พร้อมทั้งส่งเสริมความรู้ให้กับบุตรหลานทั้งที่บ้าน และที่โรงเรียนเป็นประจำอย่างสม่ำเสมอ อันจะทำให้บุตรหลานประสบความสำเร็จทางด้านการศึกษาบรรลุเป้าหมายที่โรงเรียนตั้งไว้อย่างมีประสิทธิภาพ ตลอดจนประสบความสำเร็จด้านหน้าที่การงาน สามารถดำรงชีวิตอยู่ในสังคมได้อย่างมีความสุข

 ผู้วิจัยจึงมีความสนใจที่จะศึกษาองค์ประกอบของการมีส่วนร่วมและระดับการมีส่วนร่วมในการจัดการศึกษาของผู้ปกครองโรงเรียนท่าขอนยางพิทยาคม สังกัด องค์การบริหารส่วนจังหวัดมหาสารคาม .

**1.2 วัตถุประสงค์การวิจัย**

 1.2.1 เพื่อศึกษาองค์ประกอบของการมีส่วนร่วมของผู้ปกครอง โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม

 1.2.2 เพื่อศึกษาระดับการมีส่วนร่วมในการจัดการศึกษาของผู้ปกครอง โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม

 1.2.3 เพื่อเปรียบเทียบการมีส่วนร่วมในการจัดการศึกษาของผู้ปกครอง โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม จำแนกตาม เพศ อายุ ระดับการศึกษา และอาชีพของผู้ปกครอง

**1.3 ขอบเขตการวิจัย**

 การวิจัยเรื่อง การมีส่วนร่วมของผู้ปกครองในการจัดการศึกษา โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม ผู้วิจัยได้กำหนดขอบเขตการศึกษาไว้ดังนี้

 1.3.1 ขอบเขตด้านพื้นที่

โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม

 1.3.2 ขอบเขตด้านประชากร ผู้ปกครองโรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม ปีการศึกษา 2560 จำนวน 457 คน

 กลุ่มตัวอย่างกลุ่มที่ใช้ในการประเมินครั้งนี้ การคัดเลือกกลุ่มตัวอย่างโดยเทียบจากตาราง Taro Yamane (ศิริลักษณ์ สุวรรณวงศ์, 2538) ตามสัดส่วนของประชากรต่อกลุ่มตัวอย่างผู้ปกครองจำนวน 214 คน แต่การวิจัยครั้งนี้จะให้กลุ่มตัวอย่าง 300 คน

 1.3.3 ขอบเขตด้านเนื้อหา

ศึกษาการมีส่วนร่วมของผู้ปกครองในการจัดการศึกษาโรงเรียนท่าขอนยางพิทยาคม สังกัดองค์การบริหารส่วนจังหวัด โดยมีขอบเขตด้านเนื้อหา ดังนี้

 1. องค์ประกอบของการมีส่วนร่วมของผู้ปกครอง

 2. ระดับการมีส่วนร่วมของผู้ปกครอง

 3. เปรียบเทียบการมีส่วนร่วมในการจัดการศึกษาของผู้ปกครอง จำแนกตาม เพศ อายุ ระดับการศึกษา อาชีพของผู้ปกครอง

 1.3.4 ขอบเขตด้านตัวแปร

 1.3.4.1 ตัวแปรอิสระ (Independent Variable) ได้แก่ เพศ อายุ ระดับการศึกษา อาชีพ

 1.3.4.2 ตัวแปรตาม (Dependent Variable) ได้แก่ การมีส่วนร่วมของผู้ปกครองในการจัดการศึกษา โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม

 1.3.5 ขอบเขตด้านเวลา

 การวิจัยในครั้งนี้ ผู้วิจัยมุ่งศึกษาถึงการมีส่วนร่วมของผู้ปกครองต่อการจัดการศึกษาโรงเรียน
ท่าขอนยางพิทยาคม สังกัดองค์การบริหารส่วนจังหวัดมหาสารคาม ระหว่างเดือนพฤษภาคม พ.ศ. 2560 ถึง เดือนมีนาคม พ.ศ. 2561

**1.4 นิยามศัพท์เฉพาะ**

 “การมีส่วนร่วมในการจัดการศึกษา” หมายถึง การเปิดโอกาสให้ผู้ปกครอง เข้ามามีส่วนร่วมในการจัดการศึกษาของโรงเรียนใน คือการเปิดโอกาสให้ผู้มีส่วนได้ส่วนเสีย เข้ามาร่วมดำเนินกิจกรรม ตั้งแต่การศึกษาร่วมกันอบรมเลี้ยงดู แนะนำ การติดต่อสื่อสารกับทางโรงเรียน การร่วม
เป็นอาสาสมัคร ร่วมตัดสินใจ และการประเมินร่วมกัน เพื่อขับเคลื่อนให้กิจกรรม และการจัดการศึกษาให้แก่นักเรียนนั้น ดำเนินไปอย่างมีประสิทธิภาพ โดยยึดหลักการมีส่วนร่วม

 “การจัดการศึกษา” หมายถึง แผนหรือแนวทางหรือข้อกำหนดของการจัดการศึกษา
ที่สถานศึกษาแต่ละแห่งจัดทำเพื่อพัฒนาผู้เรียนให้มีความรู้ความสามารถ โดยส่งเสริมให้บุคคล ไปสู่ศักยภาพสูงสุดของคน รวมถึงลำดับขั้นของมวลประสบการณ์ที่ก่อให้เกิดการเรียนรู้สะสมชีวิตในโรงเรียน ชุมชน สังคมและโลกอย่างมีความสุข

 “ผู้ปกครองนักเรียน” หมายถึง บิดา มารดา หรือบุคคลอื่นที่เป็นผู้รับผิดชอบให้การอุปการะเลี้ยงดู อบรม สั่งสอนให้ได้รับการศึกษาของนักเรียนในโรงเรียนท่าขอนยางพิทยาคมสังกัดองค์การบริหารส่วนจังหวัดมหาสารคาม

 “โรงเรียนท่าขอนยางพิทยาคม” หมายถึง โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม ที่มีหน้าที่จัดการศึกษาให้แก่นักเรียนระดับชั้นมัธยมศึกษาปีที่ 1 ถึงระดับมัธยมศึกษาปีที่ 6

**1.5 ประโยชน์ที่ได้รับ**

 1.5.1 ได้ทราบถึงองค์ประกอบของการมีส่วนร่วมของผู้ปกครอง โรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม

 1.5.2 ได้ทราบระดับการมีส่วนร่วมของผู้ปกครองนักเรียนโรงเรียนท่าขอนยางพิทยาคม สังกัดองค์การบริหารส่วนจังหวัดมหาสารคาม

 1.5.3 สามารถนำไปพัฒนาต่อยอดเพื่อวางแผนพัฒนาการมีส่วนร่วมในการจัดการศึกษาต่อไปได้